**Съобщение**

Във връзка с постъпило уведомление за инвестиционно предложение: „Изграждане на фотоволтаична електроцентрала (ФЕЦ) само за продажба, с мощност 990 kW, повишаваща закрита разпределителна уредба (ЗРУ) и въздушна кабелна линия 20 kV за нейното присъединяване към електроразпределителната мрежа“, в поземлен имот с идент. 12259.735.3, в землището на гр. Враца, общ. Враца, обл. Враца, с възложител: А. А. Т., гр. Русе, на основание чл.5, ал.2 от *Наредбата за условията и реда за извършване на оценка на въздействието върху околната среда* (Наредбата за ОВОС), РИОСВ – Враца уведомява за следното:

**І. По отношение на изискванията на глава шеста от Закона за опазване на околната среда:**

 Инвестиционното предложение предвижда изграждане на фотоволтаичната електроцентрала с мощност 990 кW и нейното присъединяване към електроразпределителната мрежа чрез ЗРУ и въздушна кабелна линия 20 кV към съществуващ въздушен електропровод „Вола“.

ИП ще се реализира в поземлен имот с идент. 12259.735.3, с площ: 10622 кв.м., трайно предназначение на територията: „земеделска“, НТП: „пасище“, категория на земята: 7, в. м. „Шишманово поле“, в землището на гр. Враца, общ. Враца, обл. Враца.

Управлението на централата ще бъде автоматично и дистанционно.

Модулите на ФЕЦ ще се монтират изцяло на наземни конструкции в имота. Носещите конструкции са типови изделия, които ще се доставят на обекта в разглобен вид и се сглобяват ръчно. Използват се набивни крака, механично оразмерени от конструктор, които ще достигат на дълбочина до 1,5 метра. Фотоволтаичните модули ще бъдат свързани в стрингове.

Изборът на инвертори ще бъде направен след подробен технико-икономически анализ на пазара. За присъединяване на инверторите ще се изгради 1 бр. повишаваща ЗРУ, като същата ще се разполага на границата на имота и в него се монтира апаратурата за свързване към електроразпределителната мрежа: търговско мерене, прекъсвач със защити и телеуправление. Кабелите от инверторите до ЗРУ се полагат в изкоп. Разстоянието от ЗРУ от на обекта до решетъбния стълб, част от ВЕЛ „Вола“ 20 кV, е с дължина на трасето около 50 м.

Ще бъде изградена прозирна мрежеста ограда.

ИП не е свързано с формиране на отпадъчни води.

При реализацията на ИП ще се формират строителни отпадъци /метални изрезки, опаковки и др./ и битови отпадъци от строителните работници, които ще са в минимални количества.

Битовите отпадъци ще се събират в контейнери и извозват на депо от съответната фирма поддържаща населеното място.

Строителните отпадъци (СО) ще се събират в специализирани контейнери за целта. Количество на отпадъка образуван от различните по вид СМР, ще бъде незначителен /около 1-2 куб.м./, за времето за целия период на строежа. СО ще бъдат извозвани от лицензирани фирми.

При необходимост от смяна на различни по вид части на централата, по време на нейната експлоатация, същите ще бъдат сменявани от лицензирани фирми, и подменените части прибирани от същите.

Не се предвиждат дейности по изграждане на нова или промяна на съществуваща пътна инфраструктура.

Инвестиционното предложение попада в обхвата на т. 3, б. „а“ – „промишлени инсталации за производство на електроенергия, пара и топла вода (невключени в приложение № 1)“ на Приложение №2 на ЗООС. В тази връзка съгласно чл. 93, ал. 1, т. 1 от ЗООС инвестиционното предложение **подлежи на процедура по преценяване на необходимостта от извършването на оценка на въздействието върху околната среда**. В съответствие с чл.93, ал.3 от ЗООС компетентен орган за произнасяне с решение е директорът на РИОСВ - Враца.

**ІІ. По отношение на изискванията на чл.31 от Закона за биологичното разнообразие (ЗБР):**

 Мястото на реализация на ИП **не засяга** защитени територии по смисъла на Закона за защитените територии (ЗЗТ) и **не попада** в обхвата на защитени зони съгласно Закона за биологичното разнообразие (ЗБР). Най-близо разположените защитени зони, на 2,400 км са BG0000166 "Врачански Балкан" за опазване на природните местообитания и на дивата флора и фауна, обявена със Заповед № РД-1031/17.12.2020 г. на МОСВ (Обн. ДВ, бр. 19/2021 г.) и BG0002053 "Врачански Балкан" за опазване на дивите птици, обявена със Заповед № РД-801/04.11.2008 г. на МОСВ (обн. ДВ, бр. 105/2008 г).

 ИП попада в обхвата на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС) и подлежи на процедура по **оценка за съвместимостта му** с предмета и целите на опазване на защитените зони, по реда на чл.31, ал.4, във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

Копие от писмото е изпратено до община Враца и БДДР – Плевен.

/отговорено на 25.03.2024г./